Premierul Benjamin Netanyahu a declarat că Israelul va merge mai departe cu ofensiva din Fâşia Gaza, în pofida presiunii internaţionale în creştere. Aliaţii Israelului au memorie scurtă în ceea ce priveşte atacul comis de gruparea teroristă palestiniană Hamas pe 7 octombrie 2023, a acuzat premierul israelian. Declarațiile au fost făcute înaintea vizitei în Israel și Iordania a cancelarului german, care a atenționat sâmbătă Israelul în legătură cu o eventuală operaţiune militară la Rafah.
"Prietenilor noştri din comunitatea internaţională le spun: aveţi memoria chiar atât de scurtă? Atât de repede aţi uitat de 7 octombrie, cel mai grav masacru comis împotriva evreilor de la Holocaust? Atât de repede sunteţi gata să negaţi dreptul Israelului de se apăra împotriva monştrilor din Hamas?", a spus Netanyahu, la începutul şedinţei de cabinet.
Şeful guvernului a anunțat că Israelul va continua ofensiva sa din Gaza, inclusiv în oraşul Rafah, unde trăiesc 1,5 miliaone de persoane, în timp ce va evacua civili din zonele de luptă.
"Nici o presiune internaţională nu ne va împiedica să atingem toate obiectivele războiului nostru" împotriva mişcării palestiniene Hamas, "vom acţiona în Rafah, va dura câteva săptămâni, dar se va întâmpla", a insistat Netanyahu, potrivit unui comunicat de presă citat de Reuters.
Olaf Scholz atenționează Israelul în legătură cu o posibilă operațiune militară în Rafah
Cancelarul german Olaf Scholz a cerut sâmbătă, înaintea unui turneu pe care îl va face în Iordania și Israel, încetarea rapidă a focului în Fâşia Gaza.
"Ar fi important acum să se ajungă foarte rapid la un acord de încetare a focului ce ar permite eliberarea ostaticilor şi în acelaşi timp accesul ajutoarelor umanitare în Gaza", a spus Scholz. "Avem o situaţie dificilă. Acum este necesar ca ajutorul să ajungă în Gaza pe scară mai largă", a subliniat şeful guvernului german.
În acelaşi timp, cancelarul Scholz a avertizat Israelul în legătură cu o eventuală operaţiune militară la Rafah, în sudul Fâşiei Gaza. El a accentuat că este important "să nu aibă loc un dezastru umanitar" în zonă.
Războiul dintre Israel şi mişcarea Hamas a izbucnit după atacul terorist efectuat în 7 octombrie de comandouri ale militanţilor palestinieni în sudul Israelului, când aproximativ 1.200 de persoane au fost ucise. Alte circa 250 de persoane au fost luate ostatice şi duse în Fâşia Gaza.
Armata israeliană a ripostat cu o campanie de bombardamente, urmată de o operaţiune terestră de amploare, împotriva poziţiilor Hamas din Fâşia Gaza.
Conform autorităţilor sanitare din Fâşia Gaza, acţiunile militare israeliene s-au soldat până acum cu peste 31.000 de morţi în rândul palestinienilor.
****